钦定古今图书集成/明伦汇编/官常典/第388卷 > 孔颖达
## 钦定古今图书集成/明伦汇编/官常典/第388卷 > 孔颖达

按《唐书》本传，“颖达，字仲达，冀州衡水人。八岁就学，诵
记日千馀言，暗记《三礼义宗》及长，明服氏《春秋传》《郑
氏尚书》《诗》《礼记》、王氏《易》。善属文，通步历。尝造同郡刘
焯，焯名重海内，初不之礼，及请质所疑，遂大畏服。隋
大业初，举明经高第，授河内郡博士。炀帝召天下儒
官集东都，诏国子秘书学士与论议，颖达为冠。又年”
最少，老师宿儒，耻出其下，阴遣客刺之，匿杨元感家，
得免。补大学助教。隋乱，避地虎牢。太宗平洛，授文学
馆学士，迁国子博士。贞观初，封曲阜县男，转给事中。
时帝新即位，颖达数以忠言进。帝问：“孔子称‘以能问
于不能，以多问于寡，有若无，实若虚’，何谓也？”对曰：“此
圣人教人谦耳。己虽能，仍就不能之人以资所未能；
己虽多，仍就寡少之人更资其多。内有道，外若无，中
虽实，容若虚。非特匹夫，君德亦然。故《易》称‘蒙以养正，
明夷以莅众’。若其据尊极之位，衒聪耀明，恃才以肆，
则上下不通，君臣道乖，自古灭亡，莫不由此。”帝称善除国子司业。岁馀，以太子右庶子兼司业，与诸儒议
历及明堂事，多从其说。以论撰劳，加散骑常侍，爵为
子。皇太子令颖达撰《孝经章句》，因文以尽箴讽。帝知
数争太子失，赐黄金一斤、绢百匹。久之，拜祭酒，侍讲
东宫。帝幸太学观释菜，命颖达讲经。毕，上《释奠颂》，有
诏褒美。后太子稍不法，颖达争不已。乳夫人曰：“太子
既长，不宜数面折之。”对曰：“蒙国厚恩，虽死不恨。”剀切
愈至。后致仕卒，陪葬昭陵，赠太常卿，谥曰宪。初，颖达
与颜师古、司马才章、王恭、王琰受诏撰《五经义训》凡
百馀篇，号《义赞》，诏改为《正义》云。虽包贯异家为详博，
然其中不能无谬冗。博士马嘉运駮正其失，至相讥
诋。有诏更令裁定，功未就。永徽二年，诏中书门下与
国子三馆博士、弘文馆学士考正之，于是尚书左仆
射于志宁、右仆射张行成、侍中高季辅就加增损，书
始布下。颖达子志，终司业。志子惠元，力学寡言，又为
司业，擢累太于谕德，三世司业，时人美之。